*****

ΚΑΝΟΝΙΣΜΟΣ (ΕΟΚ) αριθ. 4071/87 ΤΗΣ ΕΠΙΤΡΟΠΗΣ

της 22ας Δεκεμβρίου 1987

σχετικά με τον καθορισμό, για το έτος 1988, ποσόστωσης κατά την εισαγωγή στην Πορτογαλία ορισμένων αυγών με τσόφλι προέλευσης Κοινότητας στη σύνθεση που είχε στις 31 Δεκεμβρίου 1985, και με ορισμένες λεπτομέρειες για την εφαρμογή των ποσοστώσεων στους τομείς των αυγών και του κρέατος πουλερικών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 257,

τον κανονισμό (ΕΟΚ) αριθ. 493/86 του Συμβουλίου της 25ης Φεβρουαρίου 1986 που καθορίζει τις αρχικές ποσοστώσεις για το 1986, που εφαρμόζονται στην Πορτογαλία για ορισμένα προϊόντα του τομέα των αυτών και του κρέατος πουλερικών προέλευσης Κοινότητας, με τη σύνθεσή της στις 31 Δεκεμβρίου 1985 (1), και ιδίως το άρθρο 2,

Εκτιμώντας:

ότι, λόγω ενός σφάλματος το οποίο πρόκειται να διορθωθεί, η πράξη προσχώρησης δεν προβλέπει την εφαρμογή ποσοτικών περιορισμών κατά την εισαγωγή στην Πορτογαλία προϊόντων της διάκρισης 0407 00 30 της συνδυασμένης ονοματολογίας, προέλευσης Κοινότητας στη σύνθεση που είχε στις 31 Δεκεμβρίου 1985· ότι, εν αναμονή της προαναφερόμενης διόρθωσης, ο κανονισμός (ΕΟΚ) αριθ. 620/86 της Επιτροπής (2), όπως τροποποιήθηκε από τον κανονισμό (ΕΟΚ) αριθ. 1996/86 (3), θέσπισε περιορισμούς δυνάμει των μεταβατικών μέτρων μέχρι τις 31 Δεκεμβρίου 1987· ότι, με τον κανονισμό (ΕΟΚ) αριθ. 4007/87 του Συμβουλίου (4), η περίοδος που προβλέπεται στο άρθρο 257 της πράξης προσχώρησης παρατάθηκε μέχρι τις 31 Δεκεμβρίου 1990· ότι, επομένως, μια ποσόστωση είναι δυνατόν να καθοριστεί για το 1988·

ότι είναι σκόπιμο να καθοριστεί η ποσόστωση για το 1988, εφαρμόζοντας τον ελάχιστο ρυθμό ετήσιας αύξησης 10 % που προβλέπεται στο άρθρο 269 παράγραφος 2 στοιχείο γ) της πράξης προσχώρησης στην ποσόστωση του 1987·

ότι είναι σκόπιμο να θεσπιστούν λεπτομέρειες εφαρμογής ανάλογες με εκείνες που προβλέπονται στον κανονισμό (ΕΟΚ) αριθ. 620/86·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Κρέατος Πουλερικών και Αυγών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η ποσόστωση την οποία μπορεί να εφαρμόσει η Πορτογαλική Δημοκρατία το 1988 κατά την εισαγωγή αυγών με τσόφλι της διάκρισης 0407 00 30 της συνδυασμένης ονοματολογίας, προέλευσης Κοινότητας στη σύνθεση που είχε στις 31 Δεκεμβρίου 1985, καθορίζεται σε 1 609 τόνους.

Άρθρο 2

Με την επιφύλαξη των διατάξεων του παρόντος κανονισμού, τα άρθρα 2 και 3 του κανονισμού (ΕΟΚ) αριθ. 620/86 εφαρμόζονται στις ποσοστώσεις που αναφέρονται στο άρθρο 1 του παρόντος κανονισμού και στον κανονισμό (ΕΟΚ) αριθ. 4065/87 του Συμβουλίου (5).

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1988.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 22 Δεκεμβρίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 54 της 1. 3. 1986, σ. 31.

(2) ΕΕ αριθ. L 58 της 1. 3. 1986, σ. 54.

(3) ΕΕ αριθ. L 171 της 28. 6. 1986, σ. 28.

(4) ΕΕ αριθ L 378 της 31. 12. 1987, σ. 1.

(5) Βλέπε σελίδα 25 της παρούσας Επίσημης Εφημερίδας.